Reidar Haanes

Reidar Clausen Haanes (født 15. august 1910 i Drammen, død 11. august 1985) var en norsk idrettsutøver, idrettsleder og journalist. Han vokste opp på Heggeli i Oslo og var eldst av seks brødre som alle var aktive idrettsmenn (blant dem Johan Haanes og Sigurd Haanes). Sammen stiftet brødrene Sportsklubben Njård i 1924, og Reidar Haanes ble klubbens første formann. Haanes representerte Njård som aktiv i en rekke idretter, men fra 1935 til utbruddet av andre verdenskrig var han medlem av Arbeidernes idrettsforbund. Overgangen til arbeideridrettsforbundet skyldtes både politiske årsaker og en konflikt med ledelsen i tennisforbundet. I denne perioden spilte han tennis for Ila og bandy for Ila og Brage. Med Karl Evang som makker ble Haanes norgesmester i doubletennis i arbeideridrettsforbundet.

Reidar Haanes arbeidet fra 1929 som sportsjournalist. Fra 1945 til 1948 var han sportsredaktør i Verdens Gang og fra 1948 sportsredaktør i Arbeiderbladet. I 1933 utga han boka Tennis for alle sammen med sin bror, Johan. I 1952 ga han ut boka Store dager i norsk idrett. Haanes var dessuten den drivende kraft bak Njårdhallen, som sto ferdig i 1960. En byste av Haanes, laget av Boge Berg, ble i 1984 avduket i Njårdhallens foajé.

Se også
 Liste over norske idrettspersoner på sokkel

Bibliografi

Referanser 

Norske bandyspillere
Norske friidrettsutøvere
Norske tennisspillere
Norske idrettsledere
Norske sportsjournalister
Kongens fortjenstmedalje i gull